賀寺簿先生入新居
作者：方一夔
朝代：宋

paragraphs: 紫陽從西來，孤峯望吳越。
自昔有佳人，高蹈造理窟。
雉山走其下，清淑鬰未發。
吾宗紫陽居，秀挺鸞鳳骨。
家學印大程，南北斗柄揭。
邇來卜新居，佳氣渺葱鬰。
天香生桂蘭，野性老薇蕨。
嬉遊獨樂園，翛然立清絕。
我來坐庭隅，幽草澹風月。
圖書有真趣，爲指掌中訣。